Што здарылася?
*Міхась Пазнякоў*

Зноўку бэз цвіце ля хаты.

Сонца. Весела. Вясна.

I сваю суседку Нату

Я выглядваю з акна.

Мабыць, здарылася штосьці

Вельмі радаснае з ёй —

Ад вясновай прыгажосці

Стала дзіўнаю такой.

У аранжавай сукенцы,

Банцік белы, нібы снег.

Скача ў класікі, смяецца,

I такі прыемны смех.

Не пайшоў у лес я з татам,

Дома хораша вясной.

Штосьці здарылася з Натай,

Штосьці робіцца са мной.